איך להיפטר מהבוס

איך להיפטר מהבוס (באנגלית: Horrible Bosses, מילולית: בוסים נוראיים) הוא סרט קומדיה שחורה אמריקאי משנת 2011, בבימויו של סת' גורדון. הסרט נכתב על ידי מייקל מרקוביץ', ג'ון פרנסיס דיילי וג'ונתן גולדשטיין, והוא מבוסס על ספר מאת מייקל מרקוביץ'. בסרט מככבים השחקנים: ג'ייסון בייטמן, צ'ארלי דיי, ג'ייסון סודייקיס, קווין ספייסי, ג'ניפר אניסטון וקולין פארל. העלילה עוקבת אחר שלושה חברים, ניק, דייל וקורט, המחליטים לרצוח את הבוסים שלהם. התסריט של מייקל מרקוביץ' נרכש על ידי חברת New Line Cinema בשנת 2005, והתחלת הפקת הסרט המתינה במשך שש שנים, בהם חיפשו מקומות צילום וכן היו שחקנים רבים שנבחנו לתפקידים בסרט. כל זאת עד שנת 2010, שדיילי וגולדשטיין סיימו לכתוב את תסריט הסרט, והסרט לבסוף נכנס לתהליך הפקה. הקרנת הבכורה של הסרט הייתה ב-30 ביוני 2011 בלוס אנג'לס, והוא יצא לאקרנים ברחבי העולם ב-8 ביולי 2011. הסרט צבר סכומי כסף של 28 מיליון דולרים בשלושת הימים הראשונים של הקרנתו, דבר ששבר את הציפיות והפך אותו לסרט במקום השני בארצות הברית שצבר סכום כסף כה גבוה בסוף השבוע הראשון להקרנתו. כמו כן, הסרט היה הסרט הראשון בכל הזמנים בסוגת הקומדיה השחורה שהרוויח סכום כסף כזה בקופות, והוא עקף את הסרט "מלחמת רוז ברוז" שהחזיק בתואר. הסרט גרף מעל 209 מיליון דולרים ברחבי העולם. הסרט התקבל בקבלת פנים וביקורות חיוביות, וכמה מבקרים שהיללו את צוות השחקנים. הביקורת על עלילת הסרט הייתה מעורבת יותר. כמה מבקרים הרגישו שהעלילה הייתה מותחת ומושכת, שההומור בוצע היטב, בעוד שאחרים הרגישו כי הבדיחות היו גזעניות, הומופוביות ולועגות כלפי נשים. סרט ההמשך יצא בשנת 2014. ניק הנדריקס ודייל ארבוס הם חברים הבזים לבוסים שלהם. ניק עובד בחברה לפיננסים בשביל דייוויד הארקן, אשר מעביד אותו כדי שיחשוב שיתן לו קידום, ולבסוף נותן את הקידום לעצמו. דייל הוא שינן שמוטרד מינית על ידי הבוסית שלו, ד"ר ג'וליה האריס. היא מאיימת לספר לארוסתו (לינדסי סלואן) שהוא קיים עימה יחסי מין (מה שלא קרה), אלא אם כן יקיים איתה. החבר של ניק ודייל, קורט בוקמן, נהנה לעבוד בשביל ג'ק פאלט (דונלד סאת'רלנד), אלם לאחר שג'ק מת, בובי, בנו המכור לקוקאין של ג'ק, השתלט על החברה. בלילה, שיכור, קורט מספר בדיחה ואומר לחבריו שחייהם יכולים להיות מאושרים וטובים יותר, אם הבוסים שלהם כבר לא יהיו בסביבה. בהתחלה היססו, אבל בסופו של דבר הם מסכימים לעשות זאת. בחיפוש אחר רוצח שכיר, השלישייה פוגשים את דין "מאדרפאקר" (Motherfucker) ג'ונס (ג'יימי פוקס), אסיר לשעבר שמסכים להיות "יועץ הרצח" שלהם. ג'ונס טוען כי דייל, קורט וניק צריכים להרוג את הבוסים שלהם, אבל בדרך כזו שהמוות יראה כמו תאונה. השלושה מגיעים לביתו של בובי, וקורט גונב את הטלפון של בובי. הם ממשיכים לביתו של הארקן. קורט וניק נכנסים פנימה בזמן שדייל מחכה במכונית. הארקן חוזר לביתו ומתעמת עם דייל על כך שלכלך את המדרכה, אולם לפתע יש לו התקף אלרגיה מהריח של הבוטנים שדייל אכל. דייל מציל את הארקן על ידי דקירתו בתרופה שנתן לו הארקן. ניק וקורט חושבים כי דייל דקר את הארקן למוות ונמלט. קורט בטעות, בלי ששם לב, הפיל את הטלפון של בובי בחדר השינה של הארקן. אשתו של הארקן, רונדה (ג'ולי בואן), מודה לדייל על כך שהציל את בעלה, וגורמת לבעלה לקנא ולחשוב שיש לה רומן עם דייל. בלילה הבא, קורט מתצפת על ביתה של ג'וליה, אבל היא מפתה אותו ומקיימת איתו יחסי מין. ניק ודייל ממתינים מחוץ לבתים של בובי והארקן ומתחייבים לבצע את מעשי הרצח. הארקן מוצא את הטלפון של בובי בחדר השינה שלו וחושד שהיה לו רומן עם רונדה, והוא משתמש בו כדי למצוא את הכתובת לבית שלו. הוא נוסע לביתו של בובי ורוצח אותו, וניק היה עד לכך. ניק בורח מהמקום ונוהג במהירות מופרזת, בעוד שמצלמת התנועה, בלי ששם לב, מצלמת אותו. השלושה נפגשים כדי לדון כיצד הם ממשיכים בתוכניתם. הם נעצרים על ידי המשטרה, שהגיעו לידה התצלומים שניק נהג במהירות בקרבת ביתו של בובי, דבר שהופך אותם לחשודים ברצח שלו. מפאת חוסר הראיות, המשטרה נאלצת לשחרר את השלושה לחופשי. השלישייה מתייעצת עם דין ג'ונס שוב, אולם הם גילו שהוא לא הרג אף אחד בחייו, אלא הוא נכנס לכלא בעקבות צילום וידאו פיראטי. הם מחליטים לבצע את האופציה היחידה שנשארה להם, והיא לגרום להארקן להתוודות ובסתר להקליט אותו. השלושה בטעות מחבלים במסיבת הפתעה ליום הולדתו של הארקן. ניק ודייל משכנעים את הארקן להתוודות על רצח בובי לפני ששמו לב כי מכשיר ההקלטה נמצא בכלל בכיסוי של קורט, שבמקביל מקיים יחסי מין עם רונדה. הארקן מאיים להרוג את כל השלושה כיוון שניסו לסחוט אותו. הם בורחים ברכב והארקן רודף אחריהם. לפתע הוא מתנגש ברכבם. קורט מבקש מהנווט האוטומטי ברכבו עזרה כדי שיוציא אותם מהצרות. במחשבה שהשלושה ביצעו פשע, הנווט משבית את המכונית של קורט, דבר המאפשר להארקן לתפוס את השלושה ואיים עליהם בנשקו. הארקן יורה לעצמו ברגל כדי להפליל את השלושה בכך שירו בו וכן ברצח בובי. המשטרה עוצרת את ניק, דייל וקורט, אולם הנווט מודיע כי כל מה שקרה מוקלט. הארקן נידון ל-25 שנות מאסר, בעוד שהשלושה משתחררים וזכאים מכל אשמה. ניק מקודם לנשיא החברה תחת המנכ"ל המתעלל שלו (בוב ניוהארט); קורט שומר על משרתו תחת בוס חדש; ודייל מסכים לג'וליה לקיים איתו יחסי ומין ו"להטריד" אותו מינית, בזמן שללא ידיעתה, דין ג'ונס בסתר מצלם את המעשה. דייל אומר לג'וליה שאם היא תטריד אותו שוב, הוא יפיץ את הסרטון. הבוסים המתעללים ג'ייסון בייטמן בתפקיד ניק הנדריסק. מנהל בחברת פרסום שנמצא במניפולציה מצד הבוס שלו. הבוס שלו מדרבן אותו לעבוד שעות נוספות ובסופי שבוע תמורת הקידום הנחשק שהוא רוצה מאוד לקבל, אולם לבסוף מבין כי הוא לעולם לא התכוון לתת לו אותו. מרקוביץ' כתב את התפקיד במיוחד עבור בייטמן. צ'ארלי דיי בתפקיד דייל ארבוס. עוזר לרופא שיניים שמוטרד מינית על ידי הבוסית שלו. הוא מתואר כ"רומנטיקן חסר תקנה" באהבה שלו עם ארוסתו. אשטון קוצ'ר היה במגעים לקבלת התפקיד, בשתי נקודות במהלך תהליך ההפקה של הסרט. כיום נחשב בעקבות השתתפות בסרט "הולכים את המרחק", יחד עם סודייקיס בשנת 2010. רויטרס דיווחה כי אנשי התעשייה האמינו שתפקידיו יאפילו גם על הכיכוב בסרט "איך להיפטר מהבוס". ג'ייסון סודייקיס בתפקיד קורט בוקמן. מנהל חשבונות בחברת כימיקלים, אשר נאלץ להתמודד עם הבוס החדש שלו, מכור לסמים, לאחר שהבוס האהוב שלו מת. סודייקיס לוהק במאי 2010. ג'ניפר אניסטון בתפקיד ד"ר ג'וליה האריס. רופאת שיניים. מרקוביץ' ביסס את הדמות על בוסית שהייתה לו, בטענה שהיא הייתה "מאוד אגרסיבית מבחינה מינית עם כולם". בעת כתיבת התסריט, התפקיד שמרקוביץ' כתב היה מיועד לאניסטון. הוא הצהיר: "הבוסית נראית יותר כמו קרואלה דה-ויל. זה היה כמו פלירטוט עם קורי עכביש. אז אני החלטתי לטובת הסרט שנלך עם ג'ניפר אניסטון". אניסטון התעקשה לצבוע את השיער שלה בגילום התפקיד מבלונדיני לברונטי, כיוון שרצתה להיראות שונה משחקניות אחרות ששיחקו. קולין פארל בתפקיד בובי פאלט. מתואר כ"נצר חמקמק", וכ"אידיוט מושחת ודפוק שאחראי על דברים וברור שאין לו מושג מה הוא עושה". פארל הסביר את המוטיבציה שהוא נתן לתפקיד, באומרו: "הבחור הזה חושב שהוא מתנת האל לנשים, מתנת האל לאינטלקט, להומור, לסצנת המועדונים, לכל דבר. זה הכול חלק מהתחושה הגרנדיוזית שלו בהערכה עצבית, שכנראה מקנה תחושה עמוקה יותר של הווית אכזבה לאביו וקנאה על היחסים של אביו עם קורט, וכל מיני דברים אחרים. עם פאלט, סת' נתן לי להשלים את האפשרות לפעול באופן אידיוטי עד כמה שאפשר." פארל תרם באופן משמעותי למראה של הדמות שלו, בייחוד על התספורת של השיער שלו, כרס וזיקה לדרקונים סיניים. קווין ספייסי בתפקיד דייוויד הרקין. טום קרוז, פיליפ סימור הופמן וג'ף ברידג'ס כבר הגיעו אל New Line Cinema כדי לקחת את התפקיד, שתואר כ"מניפולטור קשוח עם אישה אטרקטיבית". ספייסי נרשם לתפקיד ביוני 2010. התפקיד של דייוויד הרקין הוא חלק בלתי נפרד מהסרט. גורדון ציין כי הדמות היא מיזוג של כמה בוסים אמיתיים (ולא איש אחד ויחיד), כדי למנוע טענות. ג'יימי פוקס בתפקיד דין "מאדרפאקר" ג'ונס. הדמות היא יותר "צבעונית". השם המקורי, "דין 'מוצץ את הזין' ג'ונס", שונה על פי בקשתו של פוקס, עם המפיק ג'יי שטרן, כיוון שפוקס ציין כי הרגיש שזה עבר את הגבול. השם הנוכחי היה אמור להיות כפוף לשינוי נוסף לפני שחרורו של הסרט. פוקס תרם למראה של הדמות שלו, בעיקר בקעקוע הקרקפת שלו באופן מלא ובסגנון בגדים "רטרו". פוקס תיאר את המראה כ"בחור שאולי נכנס לכלא לרגע וכעת הוא גר בכמוסת הזמן שלו. כשהוא יצא הוא חזר מיד לבגדים שהוא חשב שיהיה לו חם כשהוא ילבש אותם". במהלך שש השנים של תהליך ההפקה של הסרט, כמה שחקנים היו במשא ומתן כדי לככב בו, בהם: אוון וילסון, וינס ווהן, מתיו מקונוהיי, ראיין ריינולדס, פטריק דמפסי וג'וני נוקסוויל. ב-27 ביולי 2010, אייזיאה מוסטפא אושר להצטרפות לצוות השחקנים. מוסטפא צוטט כשאמר: "זה תפקיד קטן יותר". ג'ולי בואן משחקת בסרט את רונדה, אשתו של הרקין. בואן אמרה כי הדמות שלי "עשויה להיות או לא עשויה להיות מופקרת". הדמות מתוארת ככזו שגורמת לבעלה לקנא בה בכוונה. יואן גראפוד שיחק כזונה ממין זכר אשר הוזמן לשלושת החברים בטעות. לינדזי סלואן מופיע כסטייסי ארוסתו של דייל. פי.ג'יי. ביירן מגלם את קני סומרפלד, מנהל השקעות לשעבר, והשחקנים ונדל פיארס ורון וייט מגלמים צמד שוטרים. בוב ניוהארט מגלם את המנכ"ל המתעלל החדש של חברת "קומנדיין"- לואיס שרמן. דונלד סאת'רלנד מגלם בסרט את תפקידו של ג'ק פאלט, אביו של בובי. ג'ון פרנסיס דיילי, התסריטאי של הסרט, משתתף בסרט ומגלם את דמותו של השותף של ניק בעבודתו. התסריט של מרקוביץ' בסרט "איך להיפטר מהבוס" נמכר במכירה פומבית ל-New Line Cinema על ידי חברת הבידור של ברט רטנר - "Rat Entertainment" בשנת 2005. רטנר בתחילה היה מעוניין לביים את הסרט, אבל לבסוף ויתר כיוון שעסק בבימוי הסרט "מיליארד סיבות לשוד". פרנק אוז ודייוויד דובקין היו במגעים ישירים לבימוי הסרט. ג'ון פרנסיס דיילי וג'ונתן גולדשטיין כתבו את התסריט בשנת 2010, ובאותה שנה החל תהליך יצירת הסרט בבימויו של גורדון. מעצב התפאורה בסרט, שפרד פרנקל, טען כי ניסה ליצור סביבות תפאורה שונות ככל שניתן, למשרדים ולבתים של הבוסים ושלושת העובדים. מקום עבודתם של ניק והרקין הוא חברת "קומנדיין", שעוצבה כדי "להגביר את אי הנוחות והחרדה של עובדים זוטרים, אשר נמצאים בחדר אחד גדול ומבוקרים על ידי הבוס, היושב בתוך המשרד הפינתי הגדול שלו, שמשקיף על חדר זה". צוות העיצוב של הסרט נפגש עם בעלי חברות פיננסים כמו שבסרט, כדי ללמוד על הארכיטקטורה של המשרדים שלהם כדי ליצור עיצוב חזותי המתאים, החל מהעובד הזוטר ועד למשרד המנכ"ל. מעצב התלבושות בסרט, קרול ראמזי, עבר עם פרנקל ומעצב הסט יאן פאסקל, כדי להתאים את החליפה של הרקין לצבעים של משרדו – כחול ואפור קרירים. הבית של הרקין – "באותה מידה חסר חוֹם" כמו המשרד, אולם מעוצב יותר ושופע, כולל דיוקן ענקי שלו מצולם יחד עם "אשת הפרס" שלו. עיצוב המשרד של ג'וליה היה, כפי שתואר – "אתגר", יצירה של "אווירה חושנית" למרפאת השיניים. פרנקל פנה לעיצוב דרך המנטליות של ג'וליה, באומרו, "היא סוג א' במקצועניות במשחק שלה, והיא אוהבת לשחק בחתול ועכבר, כך שזו תהיה סביבה מבוקרת לחלוטין, עם פתחים ונוף לחדרים האחרים – כך שהיא תמיד יודעת מה קורה. זה מאוד מתוכנן, עם תמונות עשירות וצלילים, יצירות אומנות מפוארות ועדיני תאורה – כל אלה מרגיעים עד שאתה נכנס למשרד הפרטי שלה. התריסים סגורים, דלתות עם מנעולים אוטומטיים, ואתה חושב לעצמך – זה 'בית המקדש של האבדון'." המשרד דומה לבית של הדמות, העיצוב של הבית הוא בעל חלונות רחבים המשקיפים על הרחוב, כדי "שיעניק לה את ההזדמנות להיחשף מתי שהיא לא יכולה לעשות זאת בעבודתה". הסביבה של בובי עוצבה עם יותר ניגודים, הדמות נהייתה חדשה באזור עבודתה. פרנקל תיאר את הניגודים הללו כ-"החברה משקפת את המגע האנושי (של ג'ק פאלט), ואילו הבית (של בובי פאלט) הוא מקום חסר בושה לעצמו ולתיאבון הרברבני שלו". פרנקל המשיך, "זה כולל ערבוב של דברים אקזוטיים וארוטיים, בעיקר עם מוטיבים מצריים ואסיתיים משנות השמונים באווירה של מועדון הלילה הפופולרי סטודיו 54, דוג'ו מאולתר, המון מראות ומיטות עיסוי". חלקים מסוימים של עיצוב הבית סופקו על ידי פרשנותם של גורדון ופארל על הדמות וה"התאהבות" שלו באמנויות לחימה וה"הזיות בעלות התעוזה" שלו. הצילומים של הסרט "איך להיפטר מהבוס" התקיימו באזור לוס אנג'לס. צוות ההפקה ניסה למצוא מקומות "שאנשים לא ראו אותם כבר מאה פעמים בטלוויזיה ובקולנוע", בעיקר כדי לגרום לסרט להיראות כאילו הוא לוקח מקום בכל מקום באמריקה, "שבו אנשים מנסים לרדוף אחר החלום האמריקאי אבל נעצרים על ידי בוס נוראי ומתעלל". הסצנות בחברה "קומנדיין" צולמו בבניין משרדים בטורנס, קליפורניה, עם צוות בניית הסט על רצפה "פנויה". לחברת "פאלט כימיקלים", צוות ההפקה מצא מקום בסנטה פה ספרינגס, ובו צינורות ומכולות שמתאימים מאוד למפעלים לכימיה, ומסביב מתקני ניקוי עם מים ומתקני אחסון. כדי לנצל את הדימויים שמסביב, במחסן נדרשה סדרה מקיפה של שיפוצים, כולל חיתוך חלונות בתוך קירות הבטון ויצירת פתחים חדשים כדי לאפשר ולספק תפאורה חיצונית אל סצנת הסיום של הדמות של סאתרלנד. מסעדה בשם "T.G.I. Friday's" בלוס אנג'לס, הייתה בסרט הבר שבו ביקרו ניק, דייל וקורט; בעוד הסצנה שבה נפגשו השלושה עם דין ג'ונס בבר הייתה במרכז העיר לוס אנג'לס. הסרט צולם באמצעות מצלמה דיגיטלית בשם "Panavisiom Genesis". גורדון עודד את השחקנים לאלתר, אף על פי שאניסטון טענה שאין להיות ביתרון על ההצעה של עמיתיה, באומרה, "הדיאלוג שלי היה פשוט כוריאוגרפיה יפהפייה שלא הייתי צריכה לעשות הרבה". הפסקול של הסרט הולחן על ידי המלחין עטור השבחים כריסטופר לנרץ. המוזיקה נתרמה על ידי מייק מק'ריידי מלהקת פרל ג'אם, סטפן לזארד מלהקת דייב מת'יוס בנד ומוני מארק - משתף פעולה עם ההרכב ביסטי בויז. מק'ריידי, לזארד ומארק עבדו עם המוזיקאים מאט צ'מברלין, דוד לביטה, אהרון קפלן, ויקטור אינדריזו, כריס צ'ייני, דייבי צ'גווידן וה-DJ צ'יפשוט כדי לפתח את פסקול הסרט. תרומות גדולות לפסקול הסרט נתרמו על ידי מוני מארק בכתיבת השירים, מק'ריידי ולביטה על הגיטרה, צ'ייני ולזארד על הבס, אינדריזו על התופים וה-DJ צ'יפשוט על הפונוגרף. לנרץ הקליט את פסקול הסרט באולפן ההקלטות המפורסם "The Village" במערב לוס אנג'לס וכן באולפן ההקלטות קפיטול רקורדס. לנרץ ניסה להישאר "אותנטי" לגבי ההתקדמות של הדמויות מעובדים ממוצעים לרוצחים מחושבים. כדי להשיג מטרה זו, הוא החליט שפסקול הסרט יהיה הקלטה דיגיטלית, במקום הקלטה של השירים בקלטת אנלוגית, בכוונה כדי שכל תו מוזיקלי ישמע כאילו הוא מושמע דרך תקליט. הוא הסביר: "הרעיון היה להרכיב להקה שיכולה להקליט יחד באותה הדרך שהיא יכולה להוציא אלבום. זה לא נגמר בהפקה דיגיטלית בכל דרך. זה חצוף, רועש ומלא ברהב וזחיחות. ידעתי שאם נוכל לרתום חלק מהקסם הקולי הזה בסרט, ולאחר מכן את הקשיחות והביטחון של המוזיקה שבאים כנגד בייטמן, סודייקיס וצ'רלי הבאים להדגיש ולרומם את ההומור במצבים המתרחשים לשלושה בסרט". לנרץ המשיך, "אנו במעקב באמצעות התוכנה "Pro Tools" שבה אנו מקבלים את הקול העבה, ועושים כל בחירה על סמך הרגשה ולא על סמך שלמות. אנחנו אפילו השתמשנו באחד המוצרים של חברת "Wurlitzer" האמריקנית שמוני מארק ניגן על פי הסגנון של באק- ,Where It's At'..." "איך להיפטר מהבוס: פסקול הסרט המקורי" יצא בפורמטים פיזיים ודיגיטליים ב-5 ביולי 2011, על ידי חברת "WaterTower Music". הפסקול של הסרט מורכב מ-33 רצועות שאורכן הכולל הוא 63 דקות. הבכורה העולמית של הסרט התקיימה ב-30 ביוני 2011, ב-"TCL Chinese Theatre", בהוליווד, קליפורניה. "איך להיפטר מהבוס" הכניס 117,538,559 $ (56.1%) בארצות הברית וקנדה, ועוד 92,100,000 $ (43.9%) בשאר רחבי העולם. סך הכול ההכנסות של הסרט מאז שחרורו הן 209,638,559 $. "איך להיפטר מהבוס" יצא לאקרנים ב-8 ביולי 2011 בארצות הברית וקנדה ב-3,040 בתי קולנוע. ביום הראשון להקרנה של הסרט רשם הסרט הכנסות של 9.9 מיליון דולרים. בסוף השבוע הראשון של הקרנת הסרט, הסרט הכניס סך הכול 28,302,165$ הסרט קיבל מספר מועמדויות לפרסים, לרבות פרס "Satellite" לשחקן המשנה הטוב ביותר לקולין פארל, ושלוש מועמדויות לפרסי הקומדיה של שנת 2012, כולל השחקן הקומי בייטמן, השחקנית הקומית אניסטון, וסרטי הקומדיה הטובים ביותר. פארל ואניסטון היו גם מועמדים ל"טובים ביותר על המסך" בטקס פרסי הסרטים של MTV לשנת 2012, ואניסטון זכתה בפרס. סת' גורדון אישר בחודש יולי 2011, כי התנהלו שיחות ודיונים לגבי סרט המשך, בעקבות ההצלחה הכלכלית של הסרט בארצות הברית. גורדון אמר: "כן, אנחנו בהחלט כבר דנו בנושא זה. הסרט התקבל בצורה טובה מאוד בארצות הברית, אז זה נהפך למאמץ מרוכז יותר עכשיו, שאנו מנסים להבין מה יכול להיות ההמשך." ב-4 בינואר 2012 אושר כי סרט המשך ייצא לפועל בעתיד, וכי גולדשטיין ודיילי ישובו לכתוב את התסריט. New Line Cinema דיווחו כי הם במשא ומתן עם גורדון כדי שיביים את הסרט הבא, וכן השחקנים בייטמן, דיי וסודייקיס צפויים לחזור לתפקידיהם. ב-27 בפברואר 2012, אושר כי גולדשטיין ודיילי בתהליכים של כתיבת התסריט החדש. במרץ 2013, גולדשטיין ודיילי אישרו כי הם הגישו טיוטות של תסריטים רבים לסרט ההמשך, והייצור יתחיל מיד בסיום השלמת התקציב הדרוש. מאוחר יותר באותו החודש בייטמן, דיי וסודייקיס אושרו לשחק שוב בתפקידיהם בסרט ההמשך, ועם פוקס עדיין מתקיים משא ומתן כדי שיחזור. הסרט שוב יהיה בבימויו של גורדון, המופק על ידי ברט רטנר וג'יי שטרן, והצילומים אמורים להתחיל בסוף קיץ 2013. סרט ההמשך "איך להיפטר מהבוס 2" (Horrible Bosses 2) יצא לאקרנים ב-26 בנובמבר 2014, כשמרבית צוות השחקנים מהסרט הראשון חוזר לגילום דמויותיהם גם בסרט השני, אלה כוללים גם את כריס פיין בתפקיד רקס, כריסטוף ואלץ בתפקיד המשקיע ואביו של רקס וג'ונתן בנקס בתפקיד הבלש הארקן. צילומי הסרט נערכו בקליפורניה בין ספטמבר 2013 ליוני 2014. אתר האינטרנט הרשמי של איך להיפטר מהבוס (באנגלית) מדיה וקבצים בנושא איך להיפטר מהבוס בוויקישיתוף איך להיפטר מהבוס, ברשת החברתית אקס (טוויטר) "איך להיפטר מהבוס", במסד הנתונים הקולנועיים IMDb (באנגלית) "איך להיפטר מהבוס", באתר נטפליקס "איך להיפטר מהבוס", באתר AllMovie (באנגלית) "איך להיפטר מהבוס", באתר Rotten Tomatoes (באנגלית) "איך להיפטר מהבוס", באתר Box Office Mojo (באנגלית) "איך להיפטר מהבוס", באתר Metacritic (באנגלית) "איך להיפטר מהבוס", באתר אידיבי "איך להיפטר מהבוס", במסד הנתונים הקולנועיים KinoPoisk (ברוסית) האתר הרשמי של הסרט איך להיפטר מהבוס, באתר BBCF: המועצה הבריטית לסיווג סרטים. מ-1 ביולי 2011. פמלה מקלינטוק, דוח הכנסות: "איך להיפטר מהבוס" על סולל את דרכו עם 25 מיליון דולרים, The Hollywood Reporter. מ-9 ביולי 2011. אמי קאופמן, הסרט "רובוטריקים" צפוי למחוץ את "שומרי גן החיות" ו"איך להיפטר מהבוס" החדשים, Los Angeles Times. מ-11 ביולי 2011. איך להיפטר מהבוס, באתר Box Ofiice Mojo, מ-9 ביולי 2011. ג'ו פומפאו, איך להיפטר מהבוס מקבל השראה מבוסים נוראיים באמת, אתר Businessweek.com. מאוחזר מהמקור ב-8 במרץ 2013. מ-1 ביולי 2011. מריאם אלי, ג'ניפר אניסטון בתור בוסית נוראה, אתר PopSugar. מאוחזר מהמקור ב-8 באוקטובר 2011. מ-1 ביולי 2011. איך להיפטר מהבוס (2011), נספחי הפקה, אתר visualhollywood.com. מאוחזר מהמקור ב-7 באוקטובר 2011. מ-11 ביולי 2011. פמלה מקלינטוק, איך להיפטר מהבוס: אשטון קוצ'ר כמעט בתפקיד הראשי, אתר The Hollywood Reporter. מאוחזר מהמקור ב-11 בנובמבר 2012. מ-28 ביולי 2011. בוריס קיט, ג'ייסון בייטמן, קולין פארל, ב-"איך להיפטר מהבוס". Thomson Reuters. מאוחזר מהמקור ב-29 בספטמבר 2011. רוס פישר, הערות ליהוק: ג'ייסון סודייקיס, קארי אלווס וג'ון קיוזאק, אתר Film/. מאוחזר מהמקור ב-11 בנובמבר 2012. מ-15 במאי 2011. דוד דארסי, ג'ייסון סודייקיס במגעים ב"איך להיפטר מהבוס", אתר San Francisco Chronicle. מאוחזר מהמקור ב-1 בנובמבר 2012. מ-1 ביולי 2011. ג'ייסון סודייקיס מצטרף ל"איך להיפטר מהבוס", אתר ComingSoon.net. מאוחזר מהמקור ב-11 בנובמבר 2012. מ-1 ביולי 2011. סינדי פרלמן, ג'ניפר אניסטון לוקחת סיכון, צובעת את שיערה לכהה ב"איך להיפטר מהבוס". אתר Chicago Sun-Times. מאוחזר מהמקור ב-8 באוקטובר 2011. מ-4 ביולי 2011. נטלי פין, ג'ניפר אניסטון תגלם בוסית מתעללת, אתר E! Online. מאוחזר מהמקור ב-17 באוקטובר 2011. מ-17 באוגוסט 2012. מייק פלמינג, קולין פארל בסרטים "ליל האימה" ו"איך להיפטר מהבוס", באתר Deadline.com. מאוחזר מהמקור ב-11 בנובמבר 2012. מ-15 במאי 2011. קווין גולדברג, קווין ספייסי מצטרף ל"איך להיפטר מהבוס", בכיכובם של ג'ייסון בייטמן, קולין פארל, ג'ניפר אניסטון וג'יימי פוקס, אתר Collider.com. מאוחזר מהמקור ב-17 באוקטובר 2011. מ-17 באוגוסט 2010. קיט בוריס, קווין ספייסי מצטרף אל צוות השחקנים של "איך להיפטר מהבוס", אתר הוליווד ריפורטר. מאוחזר מהמקור ב-17 באוקטובר 2011. מ-15 במאי 2011. קיט בוריס, ג'יימי פוקס מצטרף לאיך להיפטר מהבוס, אתר Reuters. מאוחזר מהמקור ב-9 במאי 2013. מ-9 במרץ 2013. סטפן שחפר, "איך להיפטר מהבוס" עובר את הגבול, אתר Variety. מאוחזר מהמקור ב-7 באוקטובר 2011. מ-1 ביולי 2011. א. קורטני, ישעיהו מוסטפא יהיה באיך להיפטר מהבוס, אתר MovieWeb. מאוחזר מהמקור ב-17 באוקטובר 2011. מ-26 בספטמבר 2011. פסקול הסרט "איך להיפטר מהבוס" נקבע לצאת לאור ב-5 ביולי, אתר Business Wire. מאוחזר מהמקור ב-11 בנובמבר 2012. מ-1 ביולי 2011. ליטלג'ון ג'ורג'ינה, אתה חכה כאן, מותק: ג'ניפר אניסטון עוזבת את בן זוגה ג'סטין ת'רו במכונית כדי לעשות זאת לבד על השטיח האדום בבכורה של איך להיפטר מהבוס, אתר The Daily Mail. מאוחזר מהמקור ב-11 בנובמבר 2012. מ-1 ביולי 2011. סת' גורדון (במאי), איך להיפטר מהבוס (DVD). ארצות הברית: האחים וורנר. דייב מקנרי, New Line מזמינה את "איך להיפטר מהבוס", אתר Variety. מאוחזר מהמקור ב-7 באוקטובר 2011. מ-17 באוגוסט 2010. ג'ייסון בייטמן באיך להיפטר מהבוס, אתר אמפייר, מ-12 באפריל 2010. ג'ניפר אניסטון מחבקת את ה-לא כל כך בוסית נוראית, אתר PopSugar. מאוחזר מהמקור ב-8 במרץ 2013. מ-25 בינואר 2011. איך להיפטר מהבוס, מצולם באמצעות ה-Genesis מאת דוד הנינגס, עכשיו בבתי הקולנוע, אתר Panavision. מאוחזר מהמקור ב-7 באוקטובר 2011. מ-9 ביולי 2011. "ג'ייסון סודייקיס אומר שג'ניפר אניסטון מרגישה כמו אישה שנשואה למישהו", אתר musicrooms.net. מאוחזר מהמקור ב-7 באוקטובר 2011. מ-1 ביולי 2011. המלחין כריסטופר לנרץ הוא כוכב בסרט איך להיפטר מהבוס, אתר PRLog. מאוחזר מהמקור ב-8 במרץ 2013. מ-14 בספטמבר 2011. איך להיפטר מהבוס, באתר WaterTower Music‏ (Time Warner). מאוחזר מהמקור ב-7 באוקטובר 2011. מ-8 ביולי 2011. איך להיפטר מהבוס (פסקול סרט מקורי), אתר אפל. מאוחזר מהמקור ב-11 בנובמבר 2012. מ-8 ביולי 2011. כריסטן קירני, "איך להיפטר מהבוס" - עיני אבטלה, ומטרה לצחוק, אתר Reuters. מאוחזר מהמקור ב-7 באוקטובר 2011. מ-7 באוקטובר 2011. ריי סאברס, דיווח של יום שישי: "רובוטריקים" מצליח שוב, אתר Box Office Mojo. מאוחזר מהמקור ב-8 באוקטובר 2011. מ-9 ביולי 2011. זוכי 2011, אתר Satellite. מאוחזר מהמקור ב-11 בנובמבר 2012. מ-6 במרץ 2012. ג'ורג' סלאי, "משפחה מודרנית", "השושבינות" "רוק 30", מועמדים לפרס סרט הקומדיה השנתי, אתר Hollywood Reporter. מאוחזר מהמקור ב-22 בדצמבר 2012. מ-22 בדצמבר 2012. רחל פורד, פרסי הסרטים של MTV: רשימת הזוכים המלאה, אתר The Hollywood Reporter". מאוחזר מהמקור ב-4 ביוני 2012. מ-4 ביוני 2012. בחירת מבקרי הסרטים השנתית ה-17 (2012) - הסרט הטוב ביותר: "האמן", אתר איגוד מבקרי הקולנוע. מאוחזר מהמקור ב-22 בדצמבר 2012. מ-22 בדצמבר 2012. זוכי 2011, אתר International Press Academy. מאוחזר מהמקור ב-11 בנובמבר 2012. מ-6 במרץ 2012. פיליאנה נג, בחירת בני הנוער לשנת 2011: "שקרנים קטנים"- רבקה בלאק התווספה לרשימת המועמדים, אתר The Hollywood Reporter. מאוחזר מהמקור ב-22 בדצמבר 2012. מ-22 בדצמבר 2012. חבר הליהוק של אמריקה מכריז, אתר Broadway World. מאוחזר מהמקור ב-30 באוקטובר 2012. מ-30 באוקטובר 2012. פיל גאלו, רולף קנט מקבל בכבוד את פרס ה-BMI לקולנוע וטלוויזיה, אתר Billboard. מאוחזר מהמקור ב-8 במרץ 2013. מ-22 בדצמבר 2012. טקס פרסי גולדן טריילר השנתי ה-13 ® המועמדויות כבר כאן! ג'ון פברו, פאון אוסוולט ואיוון רייטמן מצטרפים לחבר המושבעים, אתר PRWeb. מאוחזר מהמקור ב-22 בדצמבר 2012. מ-22 בדצמבר 2012. סת' אברמוביץ', "שושבינות", "משחקי הרעב", המועמדים הטובים ביותר בטקס פרסי הסרטים של MTV, אתר The Hollywood Reporter. מאוחזר מהמקור ב-1 במאי 2012. מ-1 במאי 2012. רחל פורד, פרסי הסרטים של MTV: רשימת הזוכים המלאה, אתר The Hollywood Reporter. מאוחזר מהמקור ב-4 ביוני 2012. מ-4 ביוני 2012. ג'ורג' סלאי, "משפחה מודרנית", "השושבינות", "רוק 30" - מועמדים לטקס פרסי סרטי הקומדיה, אתר The Hollywood Reporter. מאוחזר מהמקור ב-22 בדצמבר 2012. מ-22 בדצמבר 2012. המשך "מתוכנן" ל'איך להיפטר מהבוס', אתר The Huffington Post. מאוחזר מהמקור ב-11 בנובמבר 2012. מ-30 ביולי 2011. בוריס קיט, "איך להיפטר מהבוס 2" בעבודה עם צוות מיוחד (בלעדי), אתר The Hollywood Reporter. מאוחזר מהמקור ב-4 בינואר 2012. מ-4 בינואר 2012. ג'סטין קרול, הכותבים של "בוסים" לוקחים "חופשת NEW LINE", אתר Variety. מאוחזר מהמקור ב-28 בפברואר 2012. מ-22 בפברואר 2012. אדם צ'יטווד, התסריטאים ג'ון פרנסיס דיילי ויונתן גולדשטיין מדברים על "איך להיפטר מהבוס 2", אתר Collider.com. מאוחזר מהמקור ב-8 במרץ 2013. מ-8 במרץ 2013. בוריס קיט, ג'ייסון בייטמן, צ'ארלי דיי וג'ייסון סודייקיס סוגרים דילים עבור "איך להיפטר מהבוס 2" (בלעדי), אתר The Hollywood Reporter. מאוחזר מהמקור ב-9 במרץ 2013. מ-9 במרץ 2013.